Nagyon megy a Kahlo-kiállítás, már hétfőnként is látogatható lesz
A kiállításon 26 festmény és 9 rajz között látható a 20. század egyik legmeghatározóbb női művészétől egészen november elejéig.
Több mint tízezren látták eddig a Nemzeti Galéria Frida Kahlo-kiállítását, amely jövő héttől hétfőnként is látogatható lesz – közölte az intézmény pénteken.

Már az első néhány napon több mint tízezren voltak kíváncsiak a Magyar Nemzeti Galériában július elején nyílt, a 20. század egyik legmeghatározóbb női művésze, a mára ikonikussá vált Frida Kahlo műveiből rendezett tárlatra.

A Magyar Nemzeti Galéria négy hónapra ad otthont a világ legjelentősebb Frida Kahlo-gyűjteményével rendelkező mexikói múzeum, a mexikóvárosi Museo Dolores Olmedo remekműveire épülő, az életmű egészét átfogó tárlatnak.

A kiállításon szereplő 26 festmény és 9 rajz között látható néhány Frida Kahlo védjegyévé vált önarckép is, de szerepelnek olyan jelentős művek is, mint az egyik legelső vászonfestménye. Mindezek mellett életrajzi ihletésű képek, portrék, szimbolikus tartalommal telített alkotásokat is bemutatnak a tárlaton.

A festőnő születésének 111. évfordulóján megnyílt kiállítás november elejéig látogatható.
tárlat Frida Kahlo kiállítás Magyar Nemzeti Galéria